**din ce în ce mai mult**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

somnul meu seamănă

cu o moarte

sau ceea ce cred eu

despre moarte

poate vii suntem morți

și morți suntem vii

cine știe să facă diferența

când totul e în mintea mea

chiar și Dumnezeu

rătăcit prin pineală?

în moartea nopții trecute

de pildă

mamă

erai vie

mă strigai din grădină

o floarea-soarelui îți crescuse

în piept

din surâsul tău trist

mă nășteai prin cezariană

eu îmi mușcam sufletul

să nu țipe

iar cuvintele

mă tăiau bisturiu

“mai rămâi

mai rămâi

nu mă naște încă

mamă

nu inventa timpul

orice timp odată pornit

ajunge la moarte...”

tu ești deja acolo

eu mort viu

colind pe aici

din ce în ce mai mult

somnul meu seamănă

cu o moarte

o moarte-prunc

căutând disperată

un sân...

să n-o hrănești

mamă

să n-o hrănești

mai bine strigă-mă

în orbirea mea

nu mai pot să te văd...